Or mizhin Jesús roꞌ yezh Jericó,
no or nzhaded Me leꞌn yezh,
zeꞌ nibëz tu men rrik xaꞌ lë Zaqueo;
tu xaꞌ nileꞌ mandad lo rë men nikan dimi cheꞌn rey.
Dox nzhakla xaꞌ reꞌ libeꞌ xaꞌ Jesús,
per nagakte por tanta nayax men nzhaded zeꞌ,
no nu por dox win xaꞌ.
Orzeꞌ mikëꞌ Zaqueo karre,
nkë xaꞌ lo tu ya kwaꞌn lë sicómoro,
dilant plo ded Jesús.
No or nzhaded Jesús zeꞌ,
miwiꞌ Me al yaꞌ,
une Me Zaqueo,
orzeꞌ nzhab Me:
―Zaqueo,
karre gula baꞌ,
porke nal,
nakiꞌn yana lizhal.
Orzeꞌ nayen ngula Zaqueo,
nizak laxtoꞌ xaꞌ ñanu xaꞌ Jesús.
Or une rë men kureꞌ,
rë xaꞌ nguzublo kidiꞌzh nakap tich Jesús,
nzhab bixaꞌ:
―¡Biwiꞌule!,
lëꞌ Jesús yaꞌn lizh tu men dox nzëꞌb xki lo Dios.
Orzeꞌ nguzuli Zaqueo lo Jesús,
nzhab xaꞌ:
―Biwiꞌ Señor;
lëꞌda za garol kwaꞌn kinun,
kaꞌ rë men prob;
no chi miliwana cheꞌn tu men,
por mikiden xaꞌ,
nal lëꞌda zhireskai tap wëlt más nayaxe.
Orzeꞌ nzhab Jesús:
―Nalzhë reꞌ,
lëꞌ rë xaꞌ lizh go,
lëꞌ go roꞌ lo rë kwaꞌn nazheꞌb nzadkë tich go,
porke nukal nzë ben cheꞌn Abraham.
Na nak Xgaꞌn Dios,
no nak da tu men yizhyuo,
nzhala par nzakwana,
rë xaꞌ kilox lo rë kwaꞌn nzëꞌb xki xaꞌ lo Dios,
par kon bixaꞌ lo rë kwaꞌn nazheꞌb,
kwaꞌn nzadkë tich bixaꞌ.